S-85/2018

Mál þetta, sem dómtekið var 16. mars sl., var höfðað með ákæru lögreglustjórans á höfuðborgarsvæðinu, dags. 20. febrúar 2018, á hendur:

„S-kk-þgf S-kk-þgf S-kk-þgf, kt. 000000-0000,

[...], Reykjavík,

Fyrir umferðarlagabrot, með því að hafa [...] 2017 ekið bifreiðinni [...] sviptur ökuréttindum og ófær um stjórna henni örugglega vegna áhrifa ávana- og fíkniefna (amfetamín í blóði mældist 115 ng/ml og tetrahýdrókannabínól 0,9 ng/ml) eftir Golfskálaveg við Vínlandsleið í Reykjavík. (007-2017-35528)

Teljast brot þessi varða við 1., sbr. 2. mgr. 45. gr. a og 1. mgr. 48. gr., allt sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar, greiðslu alls sakarkostnaðar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Í þinghaldi 16. mars sl. var þingfest mál S-117/2018 og lögð fram ákæra lögreglustjórans á höfuðborgarsvæðinu frá 7. mars sl. á hendur ákærða fyrir: eftirfarandi brot:

I.

„Fyrir þjófnað með því að hafa [...] 2017 stolið pela af Hot‘n‘sweet að verðmæti 990 kr. úr vínbúð ÁTVR, [...], Reykjavík. (mál nr. 007-2017-35507)

Telst þetta varða við 244. gr. almennra hegningarlaga nr. 19/1940.

II.

[...]

III.

Fyrir fíkniefnalagabrot með því að hafa [...] 2017 haft í vörslum sínum 0,53 g af marijúana sem hann framvísaði við afskipti lögreglu af honum við [...], Reykjavík. (mál nr. 007-2017-51618)

Telst þetta varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og greiðslu alls sakarkostnaðar.

Þar að auki er krafist upptöku á samtals 0,53 g af marijúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Einkaréttarkrafa:

Vegna ákæruliðar I. gerir E-kvk-nf S-kvk-nf, fyrir hönd Áfengis- og tóbaksverslunar ríkisins (ÁTVR), kröfu um að ákærði verði dæmdur til þess að greiða kröfuhafa skaðabætur að fjárhæð kr. 990,- auk vaxta skv. 8. gr. laga nr. 38/2001 af þeirri fjárhæð, - frá 29. maí 2017 til 7. júlí 2017. Eftir það er krafist dráttarvaxta skv. 1. mgr. 6. gr., sbr. 9. gr. laganna til greiðsludags. Að auki er krafist lögmannskostnaðar að mati dómsins eða samkvæmt málskostnaðarreikningi, sem áskilinn er réttur til að leggja fram síðar.“

Af hálfu ákæruvaldsins var fallið frá II. kafla ákæru.

Verjandi ákærða krefst vægustu refsingar er lög leyfa og hæfilegrar þóknunar sér til handa sem greiðist að hluta til úr ríkissjóði.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði hefur nú verið sakfelldur fyrir ítrekuð umferðarlagabrot, annars vegar akstur undir áhrifum fíkniefna og hins vegar akstur sviptur ökuréttindum. Þá hefur hann verið sakfelldur fyrir þjófnað og vörslur fíkniefna. Við ákvörðun refsingar er litið til skýlausrar játningar ákærða. Skal þess getið að hann kvaðst hafa vilja til að segja skilið við fyrra líferni og koma lífi sínu á réttan kjöl.

Við ákvörðun refsingar er litið til þess, hvað þjófnaðarbrot ákærða varðar, að um óveruleg verðmæti var að ræða. Til þyngingar horfir að ákærði á að baki nokkurn sakaferil, m.a. vegna auðgunarbrota, þó hlé hafi orðið á brotum hans um nokkurra ára skeið.

Ákærði var dæmdur í 45 daga fangelsi með dómi Héraðsdóms Reykjavíkur 21. febrúar 2018. Fullnustu refsingarinnar var frestað skilorðsbundið í tvö ár. Refsing hans nú verður því ákveðin sem hegningarauki við þann dóm, sbr. 78. gr. almennra hegningarlaga. Verður refsing hans samkvæmt fyrrgreindum dómi tekin upp og hún dæmd í einu lagi, sbr. 60. gr. almennra hegningarlaga. Þegar til þess er litið að haga hefði mátt rekstri mála á hendur ákærða með þeim hætti að hagræði væri af fyrir hann þykir refsing hans, með vísan til 77. gr. almennra hegningarlaga, hæfilega ákveðin fimm mánaða fangelsi en fresta skal fullnustu tveggja mánaða refsingarinnar og hún falli niður að liðnum tveim árum frá birtingu dóms þessa haldi ákærði almennt skilorð 57. gr. almennra hegningarlaga.

Með vísan til ákvæða í ákæru er ákærði sviptur ökurétti ævilangt frá uppkvaðningu dómsins að telja. Þá eru sömuleiðis með vísan til ákvæða í ákæru gerð upptæk 0,53 g af maríjúana.

Í málinu liggur fyrir bótakrafa frá ÁTVR vegna I. kafla ákæru. Ákærði hefur mótmælt bótakröfunni og heldur því fram að þýfið hafi komist til skila. Í málinu liggur ekkert fyrir sem styður það. Þar sem fullnægjandi gögn styðja bótakröfuna verður hún tekin til greina, eins og nánar greinir í dómsorði. Upphafsdagur dráttarvaxta er mánuði eftir að bótakrafan var birt, en það var við þingfestingu málsins 16. mars 2018.

Ákærði greiði málsvarnarþóknun skipaðs verjanda síns, I-kk-ef F-kk-ef Á-kk-ef lögmanns, 105.400 krónur, og 144.398 krónur í annan sakarkostnað í tengslum við ákæru dagsetta 20. febrúar 2018.

S-kvk-nf H-kvk-nf héraðsdómari kveður upp dóm þennan.

D ó m s o r ð:

Ákærði, S-kk-nf S-kk-nf S-kk-nf, sæti fangelsi í fimm mánuði en fresta skal fullnustu tveggja mánaða refsingarinnar og falli hún niður að liðnum tveim árum frá birtingu dóms þessa haldi ákærði almennt skilorð 57. gr. almennra hegningarlaga.

Ákærði er sviptur ökurétti ævilangt frá uppkvaðningu dómsins að telja.

Ákærði sæti upptöku á 0,53 g af maríjúana.

Ákærði greiði ÁTVR 990 krónur auk vaxta skv. 8. gr. laga nr. 38/2001 af þeirri fjárhæð frá 29. maí 2017 til 16. apríl 2018 en með dráttarvöxtum skv. 1. mgr. 6. gr. laganna frá þeim degi til greiðsludags.

Ákærði greiði málsvarnarþóknun skipaðs verjanda síns, I-kk-ef F-kk-ef Á-kk-ef lögmanns, 105.400 krónur, og 144.398 krónur í annan sakarkostnað.

S-kvk-nf H-kvk-nf (sign.)